Maria Durhuus (S), 2023-04-28:
Vi har i min optik et godt velfærdssamfund.
Hver dag går ansatte på arbejde for at levere velfærd til borgerne - høj som lav, ung som gammel – og gøre deres allerbedste.
Det er vigtigt, at man som borger i Danmark har tillid til, at man får hjælp, når man er berettiget til det, og at kommunerne og ankestyrelserne griber borgerne i de sager, hvor der sker fejl.
Vi er derfor helt enige med Alternativet i, at vi selvfølgelig skal have et velfærdssamfund, der værner om danskernes retssikkerhed, og vi er i Socialdemokratiet helt enige i, at der alt for ofte sker fejl på socialområdet, som betyder, at udsatte borgere ikke får den hjælp og støtte, de er berettiget til.
Alternativet ønsker, at vi skal danne en arbejdsgruppe, som skal kigge på at oprette en dansk forvaltningsdomstol, som skal behandle tvister mellem forvaltningen og borgerne.
Det vil betyde et brud med den grundlæggende indretning af klagesystemet i Danmark, for lige nu har vi et eksisterende setup med Ankestyrelsen, som trods udfordringer grundlæggende fungerer.
Samtidig har vi i Danmark et utal af uafhængige administrative nævn og andre organer, der i vid udstrækning varetager den rolle, som forvaltningsdomstole har i andre lande.
Vi har samtidig også Folketingets Ombudsmand, som styrker borgerens retsstilling over for forvaltningen.
Sagt på en anden måde: Vi har et system og et omfattende et af slagsen, så lad os snakke om, hvordan vi sammen kan gøre det bedre i stedet for at skulle oprette yderligere et system og ovenikøbet en domstol.
Jeg tror ikke, at flere systemer og retssager løser de grundlæggende udfordringer, man kan møde i det kommunale system.
De store omgørelsesprocenter i Ankestyrelsen viser i min optik, at de store retssikkerhedsmæssige problemer ligger meget tidligere i processen, og når kommunen selv skal træffe afgørelserne i første omgang.
Vi ved, at borgere i forvejen oplever, at det kan være overvældende at klage over fejl, der er begået i kommunerne, og jeg tror, det bliver endnu mere overvældende at skulle sidde i endnu en klageinstans og rejse endnu en klage.
Samtidig tror jeg heller ikke, at en forvaltningsdomstol vil løse sagsbehandlingstiderne i de her klagesager, nærmere tværtimod.
Vi har domstole, hvor sagsbehandlingerne er lange.
Der er klageadgangen til Ankestyrelsen nemmere og hurtigere end ved domstolene.
I stedet burde vi kigge på, hvad der sker, inden sagerne ender i Ankestyrelsen, f.eks. ved specialeplanlægningen, og understøtte kommunerne i at træffe de rigtige beslutninger for borgeren, så udsatte borgere og andre med behov for hjælp til at opretholde deres retssikkerhed får den rette specialiserede hjælp og personalet oplever sig fagligt klædt på til opgaven snarere end at skulle arbejde i en alt for travl hverdag med sanktioner og straf hængende over hovedet.
Derfor vil jeg afslutningsvis sige, at jeg anerkender intentionen i Alternativets beslutningsforslag.
Vi mener også, vi skal tage vare på borgernes retssikkerhed, så de har tillid til systemet og føler en tryghed i, at de modtager de ydelser, de er berettiget til.
En forvaltningsdomstol er dog ikke den rette vej at gå.
Indsatsen bør ligge i at lære af omgørelsesprocenten, ikke at etablere endnu flere trin.
Derfor støtter vi ikke op om beslutningsforslaget.